Fl-okkażjoni tal-Jum Dinji tal-Ambjent imfakkar kull sena nhar il-5 ta' Ġunju, Carmel Cacopardo kelliemi ta' Alternattika Demokratika dwar l-Iżvilupp Sostenibbli u l-Gvern Lokali ħareġ dan il-messaġġ : Matul dawn l-aħħar tnax-il xahar l-ambjent kien fuq quddiem nett fl-aġenda taċ-ċittadin Malti. Il-kwalita' tal-arja, is-sigurta' tal-enerġija u s-sejħiet għall-offerti b'elf difett, l-ippjanar dwar l-użu tal-art li ma jindirizzax dak mistenni min-nies, ir-riżorsi tal-ilma mhux imħarsa u dejjem jonqsu, l-istorbju eċċessiv u mhux kontrollat, it-toroq mimlija traffiku minħabba r-riforma tat-trasport pubbliku li dejjem ġejja u qatt ma tasal, telfin tal-biodiversita`: dawn kienu wħud mis-suġġetti li Alternattiva repetutament tkellmet dwarhom matul is-sena li għaddiet. Il-Gvern kontinwament jitkellem favur il-ħarsien ambjentali, imma mbagħad dak li jagħmel mhux dejjem jikkorrispondi ma' dak li jiddikjara. Il-flejjes minfuqa ma jindikawx il-kredenzjali ambjentali tal-Gvern imma l-impatti tagħom u r-riżultati pożittivi li jinkisbu minnhom juru kredibilta. Il-każ tat-"trab iswed" għadu uffiċjalment ma issolviex. Iżda hu magħruf li riċerka li saret fid-Dipartiment tal-Kimika fl-Universita' ta Malta fis-sena 2000 kienet diġa indika li l-Power Station tal-Marsa kienet probabilment il-kawża tiegħu. Meta wara għaxar snin għada mhix identifikajt l-oriġini u s-soluzzjoni għal din il-problema huwa indikazzjoni ċara ta' kemm dan il-Gvern jitkellem biss favur il-ħarsien ambjentali, mingħajr ebda azzjoni pożittiva favur dan il-għan!..... anzi. Fuq nota pożittiva Alternattiva Demokratika tinnota l–istqarrija fi tmiem il-ġimgħa mis-Segretarju Parlamentari l-ġdid responsabbli għall-Ambjent, Dr Mario De Marco, dwar il-ħtieġa ta' attenzjoni kbira fuq kif jittieħdu d-deċiżjonijiet dwar il-proġett propost għal Ħondoq ir-Rummien. " L-ambjent tagħna hu żgħir wisq biex nistgħu nitgħabbew b'iktar żbalji bħal dawk li kkommettejna fil-passat, xi kultant anke' f'isem it-turiżmu u l-progress " qal Dr De Marco (Sunday Times of Malta: 30 ta' Mejju 2010). Filwaqt li Alternattiva Demokratika taqbel ma' din id-dikjarazzjoni ta' Dr De Marco, tistieden lill-Gvern biex jifhem li dawn l-iżbalji seħħew minn awtoritiajiet pubbliċi magħmula minn persuni li l-uniċi kredenzjali tagħhom kienu l-fehmiet politiċi. Alternattiva Demokratika taspira li jasal dak il-jum fejn dawn id-deċiżjonijiet ma jibqgħux jittieħdu mill-politiċi minn wara l-kwinti jew bil-ġbid tal-ispag. Sfortunatament ir-riforma tal-MEPA dan kollu tinjorah. Fid-dawl ta' dan, Alternattiva Demokratika hi tal-fehma li wasal iż-żmien li kulħadd isemma' leħnu. Hemm ħtieġa li nkunu ambaxxaturi ta' futur radikalment differenti mill-present li qed ngħixu fih. Dan jista' jseħħ bl-allokazzjoni ta' aktar riżorsi biex tinbena l-kapaċita amminsutrattiva u teknika meħtieġa għall-oqsma kollha ambjentali kif ukoll biex jiġi assigurat illi tkun żviluppata politika ambjentali konsenswali. Alternattiva Demokratika bħal dejjem hi lesta u disposta biex tagħti sehemha. Alternattiva Demokratika hi tal-fehma li l-ambjent hu materja ta' politika u li l-elezzjoni ta' Alternattiva Demokratika f'-elezzjonijiet lokali, nazzjonali jew Ewropej tkun l-assigurazzjini li l-ambjent jingħata prijorita' li jixraqlu f'viżjoni ta' żvilupp sostenibbli.